ฟองสบู่ หน้ากากอนามัย
ดอกทิวลิปราคา 1 ล้านบาท สมัยนี้ใครได้ยินแบบนี้คงจะตกใจ  อย่างไรก็ตามเรื่องนี้เกิดขึ้นจริงในประวัติศาสตร์ ซึ่งเป็นที่มาของ ฟองสบู่ ครั้งแรกของโลก  ตลอดระยะเวลาที่ผ่านมา ฟองสบู่ก็ยังมีให้เห็นในทุกช่วง ทุกธุรกิจ จนมาถึงล่าสุดในประเทศไทย ที่ดูเหมือน “หน้ากากอนามัย” กำลังจะกลายเป็นฟองสบู่อีกครั้ง
6 ก.พ. 2563

ฟองสบู่ หน้ากากอนามัย /โดย ลงทุนแมน
ดอกทิวลิปราคา 1 ล้านบาท
สมัยนี้ใครได้ยินแบบนี้คงจะตกใจ
อย่างไรก็ตามเรื่องนี้เกิดขึ้นจริงในประวัติศาสตร์
ซึ่งเป็นที่มาของ ฟองสบู่ ครั้งแรกของโลก
ตลอดระยะเวลาที่ผ่านมา ฟองสบู่ก็ยังมีให้เห็นในทุกช่วง ทุกธุรกิจ จนมาถึงล่าสุดในประเทศไทย
ที่ดูเหมือน “หน้ากากอนามัย” กำลังจะกลายเป็นฟองสบู่อีกครั้ง
แล้วเหตุการณ์ตอนนี้เป็นอย่างไร
ลงทุนแมนจะเล่าให้ฟัง
╔═══════════╗
Blockdit ที่สุดของแอปมีสาระ
╚═══════════╝
ปีที่แล้ว คนไทยเผชิญมลพิษฝุ่น PM2.5
ปีนี้ คนไทยเผชิญทั้งฝุ่น ทั้งการแพร่ระบาดของไวรัสโคโรนา
ส่งผลให้ ความต้องการหน้ากากอนามัยในประเทศไทย เพิ่มสูงขึ้นทันที
อย่างไรก็ตาม ความต้องการหน้ากากอนามัยไม่ได้เพิ่มเฉพาะเพียงคนไทย แต่ยังรวมไปถึงนักท่องเที่ยวต่างชาติที่เข้ามาขนหน้ากากอนามัยยกลังกลับประเทศ
ราคาหน้ากากอนามัยในตอนนี้กำลังพุ่งสูงขึ้นเรื่อยๆ เหมือนกับที่เคยเกิดขึ้นกับดอกทิวลิป
ยกตัวอย่าง
หน้ากากอนามัยกรองฝุ่นและเชื้อโรค 3M บรรจุ 20 ชิ้น
ที่เคยขายกล่อง ละ 120 บาท
ตอนนี้ถ้าเราหาสินค้าชนิดเดียวกันบนแพลตฟอร์ม E-commerce
ก็จะพบตั้งแต่ราคา 360-480 บาท และมีบางร้านที่ตั้งราคาสูงถึง 999 บาท
เพิ่มขึ้นมา 8 เท่าตัว ภายในเวลาไม่ถึงเดือน..
ก่อนหน้าเหตุการณ์นี้ ประเทศไทยมีความต้องการใช้หน้ากากอนามัยประมาณเดือนละ 30 ล้านชิ้น
ในขณะที่โรงงานผลิตหน้ากากอนามัยในระบบ 10 โรงงานใหญ่ มีกำลังการผลิตรวม 100 ล้านชิ้นต่อเดือน
แปลว่าเราผลิตเกินกว่าความต้องการใช้ปกติเยอะมาก
แต่ก็อย่างที่รู้กันว่าช่วงนี้เหตุการณ์ไม่ปกติ
ซึ่งนอกจากความต้องการจริงจะเพิ่มขึ้นแล้ว
ยังมีความต้องการปลอมที่เกิดจากการฉวยโอกาสกักตุนสินค้า
แล้วตอนนี้ Supply และ Demand เป็นอย่างไร?
จากตัวเลขคาดการณ์ของรัฐบาล ความต้องการจะเพิ่มขึ้นเป็น 40 ล้านชิ้นต่อเดือน
สะท้อนให้เห็นว่ากำลังการผลิตหน้ากากอนามัย 100 ล้านชิ้นในแต่ละเดือน สามารถครอบคลุมความต้องการของรัฐบาลที่คาดการณ์ได้
แต่จริงๆ แล้ว การคาดการณ์ของรัฐบาลก็ดูน่าสงสัย
เพราะความต้องการปกติเดือนละ 30 ล้านชิ้น
ในช่วงเหตุการณ์แบบนี้ คาดการณ์ว่าจะเพิ่มเป็น 40 ล้านชิ้น น่าจะเป็นการคาดการณ์ที่มองโลกในแง่ดีเกินไป
ซึ่งเมื่อรวมกับความต้องการปลอมที่อยากกักตุนสินค้า
มันก็ทำให้สินค้าตอนนี้ขาดตลาดชั่วคราว
เรื่องนี้เป็นประเด็นสำคัญ
ซึ่งอยากให้ระวัง
เพราะจากสิ่งที่เคยเกิดขึ้นในอดีตมาไม่รู้ต่อกี่ครั้ง
ผู้ที่โลภมากสต็อกสินค้าเป็นจำนวนมากเพื่อหวังว่าราคาจะขึ้นอีก มันไม่เคยจบสวยเลยสักครั้ง..
และครั้งนี้ก็จะเป็นเหมือนเช่นเคย
เพราะอะไร?
สินค้าอะไรก็ตามที่สามารถผลิตออกมาได้เรื่อยๆ เพิ่มกำลังผลิตได้เรื่อยๆ สินค้านั้นจะไม่มีวันที่ราคาขึ้นไปตลอด
ถึงแม้ว่าช่วงนี้จะราคาขึ้นชั่วคราว แต่เมื่อมี Supply เพิ่มมากขึ้น ในที่สุด ราคาก็จะตกลงมาเท่ากับ ต้นทุนการผลิต + มาร์จินที่ควรจะเป็น ซึ่งไม่ใช่ราคานี้ ไม่เช่นนั้นถ้าราคาขายยังสูงอยู่ก็จะมีคนมาแห่กันเปิดโรงงานมากขึ้น ในที่สุดราคามันก็จะกลับมาที่เดิม
และคนที่ขาดทุนก็คือ คนที่โลภมากกักตุนสินค้า นั่นเอง
ไม่ว่าเวลาจะผ่านไปกี่ร้อยปี
สินค้าจะเปลี่ยนจาก ดอกทิวลิป เป็นราคาหุ้น หรือ จตุคาม
สิ่งหนึ่งที่ดูเหมือนจะไม่เปลี่ยนไปเลย
นั่นก็คือ ความโลภของมนุษย์..
╔═══════════╗
Blockdit ที่สุดของแอปมีสาระ
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
References
-
-อ้างอิงราคาหน้ากากอนามัยจากร้าน OfficeMate และร้านค้าใน Shopee